Jongman spring in om kinderhuiskinders se fietse te herstelChristoff Jacobs (Foto: Verskaf) ŉ Negentienjarige man van Brits in Noordwes het onlangs tientalle kinderhuiskinders se dag gemaak toe hy uit die bloute by hulle opgedaag het om hul fietse reg te maak. Christoff Jacobs, wat ’n mobiele fietsherstelbesigheid genaamd On the Go Cycles het, het aan Maroela Media vertel dat hy aanvanklik nie beplan het om daardie dag na die Cornerstone-kinderhuis toe te gaan nie. “Dit was regtig stil by die werk daardie dag en my ma het toe voorgestel ek gaan na die kinderhuis toe om hulle te help. Om eerlik te wees, wou ek nie gaan nie, omdat ek geweet het ek gaan nie almal se fietse kon regmaak nie. Ek het toe maar net moed bymekaargeskraap en gegaan,” het hy gesê. Jacobs het gesê hy het gedink daar gaan net sowat tien fietse wees wat hy moet regmaak, maar toe hy daar kom, was daar meer as 20 kinders wat sy hulp nodig gehad het. “Dit was baie emosioneel vir my om nie almal te kan help nie en om nie almal se fietse te kan saamvat nie. Dit is baie moeilik, ek het gehuil toe ek in die kar moes klim en wegry. Net om te weet daar is nog so baie kinders is erg, en wat gaan ek vir hulle sê? Hoekom kan ek nie hulle fietsies regmaak nie?” het hy gesê. Jacobs moes basiese probleme soos remme, kettings, ratte en bande regmaak aan die fietsies. Hy het ook twee fietsloodse gemaak sodat die kinders ŉ plek het om hul fietse te bêre. Jacobs het gesê hy sal graag meer wil doen vir die kinders, want elke kind verdien ŉ fiets. “Ek wil graag meer doen sover ek kan, en kyk of ek eerder nuwe fietsies kan koop, eerder as om ŉ stokou fiets reg te maak. Ek wil ŉ spesiale fonds stig om dit te doen en om dan daardie fietse in stand te hou,” het hy gesê. Jacobs het Woensdag reeds vier nuwe fietse na die kinderhuis gevat saam met die fietsloodse wat hy gemaak het. “Ek dink nie ŉ kind kan grootword sonder ŉ fiets nie, dit is deel van ŉ mens se kinderjare. Elke kind verdien ŉ fiets. Daar is baie kinderhuise daarbuite met dieselfde probleem, en dit is moeilik om nie almal te kan help nie,” het hy gesê. Indien jy vir Christoff wil help, kontak hom by [email protected]